IVL พุ่ง7% รับข่าวรายใหญ่ไล่เก็บหุ้น-มองกำไร Q2/59 แจ่ม
IVL พุ่งแรง 7% กูรูคาดกำไร Q2/59 สวย โดย ณ เวลา 15.14 น. ปรับขึ้น 7.02% มาอยู่ที่ 30.50 บาท เพิ่มขึ้น 2 บาท มูลค่าซื้อขาย 1.75 พันลบ. ด้านบล.กสิกรไทย แนะนำ "ซื้อ" ให้แนวรับ 30 บาท แนวต้าน 34 บาท
6 ก.ค. 2559

ผู้สื่อข่าวรายงานว่า ราคาหุ้นบริษัทอินโดรามา เวนเจอร์ส จำกัด (มหาชน) หรือ IVL รณ เวลา 15.14 น. ปรับขึ้น 7.02% มาอยู่ที่ 30.50 บาท เพิ่มขึ้น 2 บาท มูลค่าซื้อขาย 1.75 พันล้านบาท เมื่อเวลา 14.57 น.โดยเปิดตลาดที่ 28.50 บาท ราคาปรับตัวขึ้นสูงสุดที่ 30.75 บาท และราคาทำระดับต่ำสุดที่ 28.25 บาท

แหล่งข่าวจากวงการโบรกเกอร์ เปิดเผยว่า ราคาหุ้นบมจ.อินโดรามา เวนเจอร์ส (IVL) ปรับตัวขึ้นสูงในช่วงบ่ายนี้ ด้วยวอลุ่มเทรดที่เข้ามาอย่างหนาแน่น คาดว่าจะเป็นการเข้ามาเล่นเก็งกำไรของนักลงทุน ภายหลังจากที่มีกระแสข่าวออกมามีนักลงทุนรายใหญ่หลายรายได้เข้ามาไล่เก็บหุ้น IVL          
ด้านนายประกิต สิริวัฒนเกตุ ผู้อำนวยการฝ่ายวิจัย บล.กสิกรไทย เปิดเผยวว่า ราคาหุ้น IVL ปรับตัวขึ้นในช่วงบ่ายนี้ คาดว่าจะเป็นการเข้ามาเล่นเก็งกำไรของนักลงทุน โดยผลประกอบการงวดไตรมาส 2/59 คาดว่าจะออกมาดี ประมาณกว่า 4,000 ล้านบาท ใกล้เคียงกับไตรมาส 1/59 และยังโตกว่างวดเดียวกันของปีก่อนด้วย โดยคาดว่ากำไรปกติในไตรมาส 2/59 จะมีประมาณ 2,200 ล้านบาท
ด้านสัญญาณทางเทคนิคหุ้น IVL แสดงสัญญาณ”ซื้อ”โดยมีแนวรับ 30 บาท ส่วนแนวต้าน 34 บาท
 